皇甫一首
作者：蘇籀
朝代：宋

paragraphs: 吏部初學除陳言，學成理達無可刪。
腐朽點化皆不凡，有如黄河出崑崙。
魚龍萬怪隨濤奔，志氣剛偉充乾坤。
灌溉所短誇雄渾，篇什性情禮義根。
亦曰餘事期知文，弟子皇甫同光塵。
師說豈不明淵源，首推燕許潤王綸。
明堂郊廟嚴且尊，嗚呼古人弗妄云。
研鉆百家窮典墳，兩賢纂組承華勛。
演敷奇致開妙門，盪耀四海蘇頑昏。